Pieni osa työpaikoista välittyy hakijan näkökulmasta hiljaisella haulla. Ne näkyvät tilastoissa, mutta eivät työvoimahallinnon sivuilta työnhakijan silmiin. Lue, millaista työtä välittyy tiskin alta.

Te-toimistoissa sisäinen työntekijähaku, ehdokashaku, on pieni mutta tärkeä osa koko työnvälitystä. Sen osuuden toivotaan kasvavankin.

Ehdokashaussa te-toimisto etsii ja poimii sopivia tarjokkaita työnantajalle.

Pirkanmaalla ei-julkisia hakuja on noin puolet ehdokashauista. Tuore tilasto kertoo, että ehdokashaun kautta työntekijää oli etsitty 516 kertaa tänä vuonna ja niistä ei-julkisina 237 kertaa. Avoimia paikkoja on tänä vuonna ollut noin 4 600–5 900 kuussa.

Uudenmaan te-toimistosta arvioidaan, että työvoimahallinnon ei-julkinen työnvälitys on lisääntymässä.

– Määrä ei ole iso, ja haluaisimme näitä toimeksiantoja enemmänkin. Mielellämme autamme, ja varsinkin näitä pk-yrityksiä, joilla ei ole omaa HR-osastoa eikä resursseja hoitaa isoa määrää työhakemuksia, Uudenmaan rekrytointipalveluiden asiantuntija Pirjo Karjalainen sanoo.

Millaista on työ, johon te-toimistot välittävät työntekijöitä sisäisessä tai niin sanotussa hiljaisessa haussa?

– Meillä nämä ovat lähinnä työtehtäviä, joihin tulee paljon hakemuksia, Karjalainen kertoo.

– Esimerkiksi kirjanpitäjiä, palkanlaskijoita, toimistotyöntekijöitä, laborantteja. Kaikenlaisia töitä, joihin tulee todella paljon hakemuksia ja mikä halutaan yrityksissä blokata. Suosittuja, kuumia, ammatteja, joihin on paljon kouluttautuneita.

Pohjanmaan te-toimiston palvelujohtaja Stefan Lassander huomauttaa, että mikään uusi asia hiljainen haku ei ole, vaan oikeastaan kaikkein perinteisin työnvälityksen tapa.

– Työnantaja ottaa yhteyttä te-palveluun ja kysyy onko meillä tietyntyyppisiä hakijoita. Jos heitä löytyy, paikka tai paikat voivat täyttyä hyvinkin nopeasti ilman että tarvitaan mitään laajempaa rekrytointiprosessia.

– Tyypillistä on, että työnantajalla on hirveä kiire tai sitten paikkailmoitus on pitkään ollut avoinna taikka sitten työnantaja vielä kerran haluaa koettaa, löytyisikö tekijää ehdokashaun kautta, Pirkanmaan te-toimiston asiantuntija Teuvo Moilanen kertoo.

Yleensä työnantaja kuitenkin uskoo, että paikan täyttäminen on suhteellisen helppoa eikä halua suurta määrää työpaikkahakemuksia. Työnantaja etsii Moilasen mukaan tyypillisesti nopeutta ja vaivattomuutta.

Sisäistä hakua tarvitaan sekä nousu- että laskusuhdanteissa. Jos hakijoita on paljon, työnantajalla saattaa olla ongelmana se, että hakemuksia tulee liikaa ja ehdokashaun kysyntä kasvaa sen vaivattomuuden takia. Toisaalta nousukaudella ei taas aina löydetä tekijöitä, ja sisäistä hakua voidaan käytetään eräänlaisena viimeisenä korttina.

– Työnantaja ajattelee, että kysytäänpä ehdokashaun kautta, kun olemme ihan epätoivoisia. Näitä tuoreempia epätoivon ammatteja ovat esimerkiksi kirvesmies, rakennustyöntekijä, maalari ja hitsaaja myös, Moilanen kertoo.

Paikat täyttyvät nopsaan

Pirkanmaalla kartoitettiin elokuussa ensi kertaa ehdokashaun ammatteja. Kärjessä olivat myyjä, siivooja ja keittiötyöntekijä (katso 20 ammatin lista jutun lopussa). Kirjo oli toisaalta hyvin laaja.

Seitsemän prosenttia oli korkeakoulutettua asiantuntijatyötä. Haetuinta eli myyjän työtä oli 3,5 prosenttia kaikista sisäisen haun töistä. Sisäisen haun kautta etsitään myös jonkin verran vuorotteluvapaan sijaisuuksia erityisesti asiantuntijatöihin.

Julkisen työnvälityksen ei-avoimesti haettu työ on ihan tavallista työtä, mutta tyypillisesti vain nopeasti täyttyvää, usein jopa päivässä parissa. Te-toimiston virkailija joko esittelee sopivia työnhakijoita tai työnantaja etsii henkilön sähköisellä palvelulla, kuten cv-netillä tai cv-hakijavahdilla.

Työmarkkinoilla liikettä

Kesälomakausi on päättymässä, mikä on piristävä asia työnhakijoille. Uusia avoimia työpaikkoja ilmoitettiin te-toimistoihin heinäkuun aikana 39 200 eli 3 200 enemmän kuin edellisen vuoden heinäkuussa.

Pohjanmaan te-toimiston Lassander sanoo, että vuotta takaperin alkanut hyvä vire näyttää jatkuvan myös syksyn kynnyksellä.

– Samalla vauhdilla ja samaan tapaan työllisyystilanne paranee edelleen.

Julkisen työnvälityksen organisaatiomyllerrystä ja tehottomuutta on ruodittu julkisuudessa paljon.

Te-toimistoissa harmitellaan sen sijaan vaikkapa sitä, että erityisesti nuorempia työnhakijoita on vaikea tavoittaa enää puhelimella. Nämä kun eivät vastaa puhelimeen, etenkään vieraaseen numeroon, vaikka toisessa päässä olisi tarjolla työtä.

On myös sellaisia työnhakijoita, jotka ilmoittautuvat te-toimiston asiakkaaksi, mutta syystä tai toisesta eivät halua nimeään tai yhteystietojaan työnantajalle.

Näihin töihin haettiin väkeä ”tiskin alta”

1. myyjä

2. siivooja

3. keittiötyöntekijä

4. henkilökohtainen avustaja

5. toimistotyöntekijä

6. hitsaaja

7. koneistaja

8. kirvesmies

9. asiakaspalvelija

10. rakennustyöntekijä

11. lähihoitaja

12. sähköasentaja

13. varastotyöntekijä

14. (sosiaalialan) ohjaaja

15. laitoshuoltaja

16. teollisuuden (asentaja)

17. sihteeri

18. kokki

19. lastenhoitaja

20. maalari

Lähde: Pirkanmaan TE-toimiston haetuimmat tehtävät ehdokashaussa 08/2016–08/2017.